Ә сез башка шәһәргә күчәр идегезме? (Сораштыру)

	Казанда яшәүче һәр бишенче кеше эш эзләп илнең башка шәһәренә күчеп китәргә әзер. Күчү өчен кирәк була калса, алар хәтта яңа һөнәр үзләштерүдән дә курыкмый. HeadHunter компаниясе уздырган тикшерү нәтиҗәләре шуны күрсәтә. Күчеп китәргә әзер булучылар арасында чимал табу, җитештерү, транспорт һәм туризм тармагында эшләүчеләр күп. Ә сез эшле булу өчен башка шәһәргә күчәр идегезме?	 Алия САМАТОВА, психолог:

– Күпләрнең күчәргә теләвенә аптырыйсы юк. Казанда хезмәт базары чик­ле. Җитештерү, чимал табу тармагында эре ком­па­нияләр саны бармак бе­лән генә санарлык. Аларга урнашу – ул карьера бас­кычыннан тиз күтәрелү һәм югары керем дигән сүз. Әмма бу оешмаларга эләгү шактый кыен. Йә бик талантлы булырга, йә яхшы танышлар кирәк. Шуңа күрә күчеп китәргә теләү­челәр күп. Зур шәһәрләр­дә тәкъдимнәр күбрәк, уртача мөмкинлекләргә ия булучылар да хезмәт баскычыннан тизрәк югары күтәрелә ала. Күчәргә теләүчеләр – нигездә тә­вәккәлләр, алар­ның уңыш­ка ирешү теләге көчле. Алар яңа мөмк­ин­лекләр өчен үзлә­ре яхшы белгән тирәлек­тән аерылырга әзер. Араларында күпмедер вакыттан соң кабат Казанга кайтучылар бар. Тәҗрибә туп­лап кайтканнан соң аларга биредә үзләрен табу җиңелрәк. Татарстанның үзендә авыл­лардан килү­че­ләр­нең уңышка ирешү теләге көчлерәк. Алар шәһәр ке­шеләренә караганда күп­кә тырыш, авырлык­лар­дан курыкмыйлар.

Алинә ШӘРИПҖАНОВА, Саратовтан Казанга күчеп килгән җырчы:

– Казанга шактый яшь вакытта килдем. Үзем Саратов өлкәсе Ершов дигән бәләкәй шәһәрдән. Анда татарлар бик күп яши. Шулай да, татар мәдәнияте, сәнгате турында күбрәк беләсем, укыйсым, татарча җырлыйсым килде. Чаллыда әтинең апасы яши иде. Башта анда яшәдем. Ул бик булышты, мине кызы кебек кабул итте. Аннары Казанга мәдә­ният һәм сәнгать университетына укырга кердем, “Барс-Медиа” компаниясе белән контракт төзедек. Казанга күчеп килүемнең бер минусын да күрмим. Мин монда сөйгән кешемне очраттым, балабыз туды. Татарстанда бик ачык кешеләр яши. Монда яшәү минем өчен иң зур бәхет. Башка бер җиргә дә күчәргә теләмим. Үзгәрешләрдән курыкмас­ка кирәк, кешенең тормышында 5 ел саен үзгә­решләр булырга тиеш. Психологлар шулай ки­ңәш итә.

Әдилә ҺАДИЕВА, Казаннан Мәскәүгә күченгән журналист:

– Мәскәүгә күчү өчен аерым бер сәбәп юк иде. Казанда да эшләрем уңыш­лы барды. Шулай да, тормышны кинәт үзгәр­тергә эчке омтылыш туды. Яшь вакытта барысын да эшләп карарга, тәҗрибә­ләрдән курыкмаска кирәк. Мәскәү минем өчен чит шәһәр түгел иде. Монда дусларым, әтинең апасы яши. Эшне килеп урнашкач кына эзли башладым. PR-белгеч булып эшлим. Татарстанда телеви­де­ниедә эшләү белән бер­рәт­­тән, бу өлкәне дә өйрәндем, шуңа күрә тәҗрибәм бар иде. Монда хезмәт баскычыннан кү­тәрелү җиңелрәк, чөнки эре оешмалар бик күп, альтернатив эш табу кыен түгел. Казанда танышлар аша эш йөртү киң таралган. Бу Мәскәүдә дә бар, әмма күпкә кимрәк. Гап-гади егет монда килеп бары үз тырышлыгы белән зур уңышларга ирешә ала. Минуслары: шәһәр бик зур. Эш көне тәмам­лан­ганнан соң ниндидер шәхси эшләргә вакыт калмый диярлек. Бар өстәмә эшне ялларга күчерергә туры килә. Көндәшлек көчле. Сабыр һәм нык ихтыярлы булу сорала. Казанда да актив тормыш алып барганга, минем өчен мондагы темпка ияләшү авыр булмады. Кабат Казанга кайтырга туры килсә, шат кына булачакмын. Казан – Россиядәге иң уңайлы шәһәр.

Фәрхәт ФАЗУЛЛИН, төрле шәһәрләргә йөреп эшләүче электрик:

– Кайда эш бар, шунда барып эшлибез. Казанда тупланган бригада белән Мәскәүдә, Петербургта, Сочида эшләп кайттык. Чит шәһәргә китсәң, гаи­ләне озак вакытлар күрми торырга туры килә. Аның каравы озаграк эшлисең. Күп вакыт кичләрен дә эшләргә калабыз. Ризык әзерләү яклары кыен инде. Әмма акча кирәк булгач, түзәсең.  

Ватаным Татарстан

	№ 103 | 18.07.2014	


